Bloed, sweet en pure Springbok-plesier!Die Springbokke het die All Blacks met 31 – 29 geklop. Foto: Twitter. Man, maar dit was lekker!!! Die Springbokke het pas met een van hul heldhaftigste vertonings vorendag gekom om die All Blacks met 31 – 29 in Queensland te klop. Die span was vooraf deur vriend en vyand afgeskryf ná drie agtereenvolgende nederlae weg van die huis, terwyl almal oor hul wedstrydbenadering gekla het. Daarbenewens het hulle vandag ’n voorsprong in die eerste helfte weggesmyt en ŉ agterstand van 20 – 14 het hulle rustyd in die gesig gestaar. Maar as die All Blacks veronderstel is om rugby uit die kloue van die vervelige Springbokke te red, dan sal die internasionale rugbygemeenskap ongetwyfeld ’n armer plek wees. Makazole Mapimpi, Frans Steyn en Herschel Jantjies vier fees. Foto: Twitter. Want wêreldrugby het ’n sterk Springbokspan nodig; ’n vyftiental wat in hulself glo wanneer ander in hulle twyfel; ’n span wat vir mekaar én vir hul ondersteuners speel. Die Suid-Afrikaners het met ’n uithalervertoning in die tweede helfte vorendag gekom en nooit moed verloor nie – selfs nie eens toe ’n Jordie Barrett-strafskop (weer eens ná die 75ste minuut) gedreig het om die Springbok-trein vir die tweede agtereenvolgende naweek te ontspoor nie. Ja, sal die kritici brom, dit help veel om ’n wedstryd te wen wanneer die reeks reeds verlore is. Die All Blacks is elk geval steeds die aanvallende maatstaf waarteen ander spanne hulself moet meet, terwyl Willie le Roux weer eens gesukkel het – “mos gesê dit gaan gebeur”. Malcolm Marx en Eben Etzebeth het koppe gestamp. Die All Blacks het die Springbokke op sosiale media geluk gewens met hul oorwinning ná ’n klipharde toetswedstryd. Foto: Patrick Hamilton/AFP. Geldige argumente, maar wie het roerloos bly sit toe Duane Vermeulen láát in die wedstryd ’n strafskop bewerkstellig het, of toe Elton Jantjies met sy skepskop en later die wenstelskop geslaag het? Rassie Erasmus het vroeër die week getwiet dat die Springbokke begrip vir hul ondersteuners se misnoeë het as hulle met ’n paar punte verloor; moet die einste ondersteuners dan nie ook bly wees as hulle met ’n paar punte wen nie? Daar gebeur genoeg ander dinge in Suid-Afrika waaroor ’n mens kan kla; ’n Springbok-oorwinning teen ’n sterk All Blacks-span behoort nie een van daardie dinge te wees nie. Die braaivleisvure kan vandag vrolik brand. Springbokke: Drieë: Damian de Allende en Makazole Mapimpi. Strafskoppe: Handré Pollard (4) en Elton Jantjies (2). Skepskop: Jantjies. All Blacks: Drieë: Sevu Reece, Ardie Savea en Brad Weber. Doelskoppe: Jordie Barrett. Strafskoppe: Jordie Barrett (4). Elton Jantjies' steps up to convert the match-winning penalty for the Springboks against the All Blacks and it's celebrations all round for the South Africans ???? pic.twitter.com/oEvc25c1zy — SuperSport ???? (@SuperSportTV) October 2, 2021 That is pure Test match rugby. Congrats @Springboks. #RSAvNZL pic.twitter.com/iksFTVKaY4 — All Blacks (@AllBlacks) October 2, 2021